Ötletmozaik - Fűt a falfesték!
ötletmozaik.hu | 2018. október 02. kedd, 10:53
Egyedülálló technológia, lakásfűtő falfesték prototípusát mutatta be a Poli-Farbe Vegyipari Kft., a Budapesti Műszaki és Gazdaságtudományi Egyetem szakembereivel közösen. A fűtőfesték alkalmas a lakások, házak energiatakarékos felmelegítésére és csökkenti az otthonok ökológiai lábnyomát. A termékújdonság újabb irányt teremthet a lakásfelújításban és az okosotthon kialakításában.
Májusban kötött együttműködési megállapodást a Poli-Farbe, a haza festékfejlesztés egyik meghatározó központja és a Budapesti Műszaki és Gazdaságtudományi Egyetem Villamosmérnöki és Informatikai Karának Távközlési és Médiainformatikai Tanszéke vezetőképes festék kifejlesztésére. A szabadalmaztatási és engedélyeztetési eljárások függvényében várhatóan egy éven belül kereskedelmi forgalomba kerülő, teljességgel hazai innováció lényege, hogy jól szigetelt szerkezeten, a megfelelően előkészített és alkalmazott festékfűtés lényeges idő- és hőveszteség nélkül, közvetlenül melegíti a kijelölt területet: kiegészítő fűtésként használva körülbelül 6 m2-es felülettel egy 60-70 m2-es területű lakást lehet temperálni, 500-550 watt/m2 teljesítmény mellett.
Az új termék három rétegből áll: a falra először egy hőszigetelő réteg kerül, ez megakadályozza, hogy a hővel a falat, azaz végeredményben az utcát fűtsük. A második, fekete színű réteg a lényeg, ez alakítja át a villanyáramot meleggé, az infravörös fűtőpanelek mintájára, de azzal a különbséggel, hogy itt kenhető formában viszik fel a falra. A harmadik, látható rétegnek díszítő funkciója van: elfedi a feketét, színes lesz tőle a fal.
Balról jobbra: Nagy Armand projektigazgató (Poli-Farbe Kft.), Dr. Magyar Gábor, tanszékvezető (BME VIK Távközlési és Médiainformatikai Tanszék), Szabó Antal ügyvezető (Poli-Farbe Kft.), Baumann Ferenc mestertanár (BME VIK Távközlési és Médiainformatikai Tanszék)
A prototípus bemutatásakor Szabó Antal, a Poli-Farbe ügyvezetője elmondta:
– Az elmúlt évtizedek munkájának köszönhetően a hazai festékfejlesztés központjává nőtte ki magát a Poli-Farbe. Törekvéseink, termékújdonságaink megelőzik a fogyasztói igényeket, szakembereink újító gondolatai, piaci ismeretei folyamatosan viszik előre jövőképünket. Örülök, hogy a hazai szakemberek, egyetemek, olyan szaktudással tudják támogatni a kitűzött célokat, amelyek messze meghaladják az elképzelésünket.
Az ügyvezető gondolatmenetét kiegészítve Dr. Magyar Gábor, a BME VIK Távközlési és Médiainformatikai Tanszék vezetője hozzátette:
– Egyre több ház, lakás rendelkezik saját energiatermeléssel, például napelemmel, és még többnek lesz a jövőben. Egy hatékony elektromos fűtés kitűnő párja ennek a trendnek. Ez megtakarítást és környezetvédelmet is jelent. Hamarosan nálunk is terjedni fognak az okos házak, okos lakások – amelyek sok érdekes szolgáltatást tudnak, de mind közül a leghasznosabb tétel a fűtés-hűtés-világítás intelligens vezérlése lesz. A fűtő falfestés remekül illeszkedik ehhez.
A frissen bemutatott fejlesztés szervesen illeszkedik a Poli-Farbe törekvéseibe, hiszen a 26 éves múltra visszatekintő, több mint 270 dolgozót foglalkoztató gyártó számos innovatív termékével ért el piacvezető helyet szegmensében a 30 milliárd forintosra becsült magyar festékpiacon. A gyártó vállalat Poli-Farbe Platinum márkanévre hallgató, egyrétegű és csepegésmentes falfestéke vezető szerepet tölt be a beltéri színes DIY-festékek piacán, de a szintén saját fejlesztésű, százféle szennyeződésnek ellenálló, mosható és dörzsölhető Poli-Farbe Platinum matt latex is kétszámjegyű növekedést ért el az év első felében.
Címkék: fűt, falfesték, Poli-Farbe, sajtótájékoztató, újdonság, szerszám-anyag